Rijeka, 6. ožujka 2020.g.

**OBJAVA ZA MEDIJE**

**PREDSTAVOM „ZAUVIJEK“ U RIJECI ZAVRŠIO NEEDCOMPANY FESTIVAL**

U **Hrvatskom narodnom kazalištu Ivana pl. Zajca u Rijeci**, izvedbom predstave **„Zauvijek“**, u petak, 6. ožujka **skupina Needcompany izvela je i posljednji riječki nastup u sklopu Needcompany festivala** koji se u okviru **programskog pravca Doba moći Rijeke 2020 – Europske prijestolnice kulture** održavao od 29. veljače do 6. ožujka.

**Autorica i koreografkinja predstave** koju su izveli članovi jedinstvene belgijske umjetničke skupine Needcomapny je **Grace Ellen Barkey** koja je zajedno sa svojim partnerom Janom Lauwersom 1986. i osnovala Needcompany.

**Inspiraciju za predstavu Barkey je pronašla u glazbi Gustava Mahlera**, njegovoj simfoniji **„Das Lied von der Erde“** (Pjesma o zemlji), točnije posljednjem stavku simfonije **„Der Abschied“** (Rastanak) što je **jedno od njegovih najosobnijih djela** koje odražava njegovo stanje uma.

Kada je Mahleru dijagnosticirana teška srčana bolest, napisao je prijatelju: „Izgubio sam sve što sam postigao u okvirima onoga za što sam mislio da jesam, i sada moram, poput novorođenčeta, ispočetka učiti svoje prve korake“. Čovjekova borba s vlastitom smrtnošću u suprotnosti je s vječnom prirodom koja se neprestano obnavlja. **Barkey se u svojoj predstavi, jednako kao i Mahler u svojoj glazbi, bavi pitanjem smrtnosti** polazeći od teze kako nitko ne može izdržati stalnu pohvalu životu. Smrt ili, bolje rečeno, konačnost ljudskog života, također zaslužuje pjesmu ili ples. Pjesma u predstavi, kao i orkestracija, izvedena je u intimnom okružju prisjećanja glumca **Maartena Seghersa** koji glumi mračnu ulogu očajnog pjevača bez pratnje koji pobuđuje sjećanja na tugu Mahlerovog usamljenog lutalice. Golema glazbena pratnja ga je napustila i sada, gol, pjeva djeliće pjesme rastanka koja bez instrumentalne pratnje zvuči sasvim apstraktno.

**Predstava „Zauvijek“ krhka je izvedba puna nade**. Rastanak postaje nešto što izmiče, što se rastavlja i tako prikazuje dijelove ljepote i snage.

**Nakon predstave članovi skupine Needcompany sudjelovali su i u razgovoru s publikom** o doživljajima predstave. Razgovor je moderirala **Vedrana Klepica**, hrvatska dramatičarka, dramaturginja i kazališna redateljica.

Tijekom tjedan dana trajanja Needcompany festivala u Rijeci, publika je imala prilike pogledati i predstavu „Koncert benda koji gleda u krivom smjeru“ te dvije izvedbe predstave „Sve što je dobro“ nastale u koprodukciji Rijeke 2020, HNK Ivana pl. Zajca, skupine Needcompany i njihovih partnera.

U prostoru DeltaLaba bila je postavljena i izložba „18 videa“ umjetničkog dvojca Lemm&Barkey, a za bolje razumijevanje umjetničkog rada Needcompanyja, na samom početku festivala održan je i uvodni razgovor koji je publiku pripremio na umjetnički izričaj ove belgijske umjetničke skupine.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42